b'\n_START_ARTICLE_\nBull Runin taistelu\n_START_SECTION_\nTaustaa\n_START_PARAGRAPH_\nSodan alussa Unionin armeijan ylip\xc3\xa4\xc3\xa4llikk\xc3\xb6 oli Winfield Scott. H\xc3\xa4nen sotasuunnitelmansa oli Anakonda-suunnitelma, jonka mukaan voitto saavutettaisiin saartamalla Konfederaatio. Kes\xc3\xa4kuussa 1861 Konfederaatio teki Virginian Richmondista p\xc3\xa4\xc3\xa4kaupunkinsa, mik\xc3\xa4 j\xc3\xa4rkytti pohjoisvaltiolaisia. New York Timesin p\xc3\xa4\xc3\xa4toimittaja Horace Greeley julkaisi Unionin hallitusta painostavan lehtikirjoituksen \xe2\x80\x9dOn to Richmond\xe2\x80\x9d, jossa vaadittiin suoraa hy\xc3\xb6kk\xc3\xa4yst\xc3\xa4 vastustajan p\xc3\xa4\xc3\xa4kaupunkiin. Poliittinen paine kasvoi niin suureksi, ett\xc3\xa4 presidentti Abraham Lincoln hylk\xc3\xa4si Anakonda-suunnitelman. Scott siirrettiin syrj\xc3\xa4\xc3\xa4n ja Washingtonin ymp\xc3\xa4rist\xc3\xb6n joukkojen komentajuus annettiin prikaatikenraali Irvin McDowellille._NEWLINE_Lincolnin hallitus p\xc3\xa4\xc3\xa4tti 29. kes\xc3\xa4kuuta lopettaa sodan yhdell\xc3\xa4 strategisella hy\xc3\xb6kk\xc3\xa4yksell\xc3\xa4. Lincoln k\xc3\xa4ski hy\xc3\xb6k\xc3\xa4t\xc3\xa4 Richmondiin. Osasyyn\xc3\xa4 hy\xc3\xb6kk\xc3\xa4yksen ajoitukselle oli se, ett\xc3\xa4 Konfederaation kongressin oli m\xc3\xa4\xc3\xa4r\xc3\xa4 kokoontua kaupungissa 20. hein\xc3\xa4kuuta. Euroopasta Yhdysvaltoihin rantautuneen uskomuksen mukaan vihollisen merkitt\xc3\xa4vimpien kaupunkien valtaaminen lopettaisi sodan nopeasti. Bull Runin ja monen muun verisen taistelun j\xc3\xa4lkeen k\xc3\xa4vi kuitenkin selv\xc3\xa4ksi, ett\xc3\xa4 sota tultaisiin voittamaan vain tuhoamalla vihollisen armeijat._NEWLINE_Unionin joukkojen oli m\xc3\xa4\xc3\xa4r\xc3\xa4 hy\xc3\xb6k\xc3\xa4t\xc3\xa4 kenraali P. G. T. Beauregardin johtamaa heikosti koulutettua yli 20\xc2\xa0000 miehen armeijaa vastaan Manassas-nimisen kaupungin ja pienen Bull Run -joen l\xc3\xa4hettyvill\xc3\xa4. Jalkav\xc3\xa4kijoukkojensa lis\xc3\xa4ksi Beauregardilla oli k\xc3\xa4yt\xc3\xb6ss\xc3\xa4\xc3\xa4n kymmenen tykist\xc3\xb6patteria (joilla oli k\xc3\xa4yt\xc3\xb6ss\xc3\xa4\xc3\xa4n yhteens\xc3\xa4 40 tykki\xc3\xa4) sek\xc3\xa4 nelj\xc3\xa4 ratsuv\xc3\xa4kirykmentti\xc3\xa4. McDowellilla oli noin 35\xc2\xa0000 huonosti koulutettua vapaaehtoissotilasta, jotka oli koottu Unionin p\xc3\xa4\xc3\xa4kaupunkiin Washingtoniin. McDowell olisi halunnut viivytt\xc3\xa4\xc3\xa4 hy\xc3\xb6kk\xc3\xa4yst\xc3\xa4 ja kouluttaa joukkojaan paremmin, mutta Lincoln ei ollut tyytyv\xc3\xa4inen ajatukseen, vaan muistutti, ett\xc3\xa4 my\xc3\xb6s Konfederaatin joukot olivat heikosti koulutettuja. McDowell aloitti Unionin joukkojen hitaan siirt\xc3\xa4misen Washingtonista kohti Manassasia 16. hein\xc3\xa4kuuta. Koska Konfederaatiolla oli laaja vakoiluverkosto Washingtonissa, Beauregard sai pian tiet\xc3\xa4\xc3\xa4 l\xc3\xa4hestyv\xc3\xa4st\xc3\xa4 hy\xc3\xb6kk\xc3\xa4yksest\xc3\xa4 ja kutsui kenraali Joseph E. Johnstonin joukot avukseen. Johnston l\xc3\xa4hti Manassassiin joukkoineen, joihin kuului 11\xc2\xa0000 miest\xc3\xa4, viisi tykist\xc3\xb6patteria sek\xc3\xa4 ratsuv\xc3\xa4ke\xc3\xa4. Konfederaation miesvahvuus nousi n\xc3\xa4in yli 30\xc2\xa0000 mieheen. Unionin sotasuunnitelman mukaan Robert Pattersonin johtamien joukkojen piti est\xc3\xa4\xc3\xa4 Johnstonin poistuminen Shenandoahin laaksosta, mutta ep\xc3\xa4p\xc3\xa4tev\xc3\xa4 Patterson ep\xc3\xa4onnistui teht\xc3\xa4v\xc3\xa4ss\xc3\xa4\xc3\xa4n.\n_START_SECTION_\nTaistelu\n_START_PARAGRAPH_\nMcDowellin johtama armeija kohtasi Konfederaation joukot 21. hein\xc3\xa4kuuta. McDowellin joukot tulittivat tykeill\xc3\xa4 Konfederaation puolustuslinjaa. Samaan aikaan muut Unionin joukot ylittiv\xc3\xa4t joen useasta kohdasta. Parhaiten ylityksess\xc3\xa4 onnistuivat Sudleyn kahlaamolla yli menneet joukot, jotka hy\xc3\xb6kk\xc3\xa4siv\xc3\xa4t Konfederaation joukkojen vasempaan sivustaan. Seuraavan kahden tunnin aikana noin 10\xc2\xa0000 miehen vahvuiset joukot ajoivat noin 4\xc2\xa0500 Konfederaation sotilasta m\xc3\xa4elle, jolla sijaitsi Henryn perheen talo (Henry House Hill)._NEWLINE_Taistelu n\xc3\xa4ytti jo ratkenneen Unionin hyv\xc3\xa4ksi, mutta paikalle saapuneet Johnstonin ja Beauregardin armeijoiden vahvistusjoukot pys\xc3\xa4yttiv\xc3\xa4t Unionin etenemisen. Iltap\xc3\xa4iv\xc3\xa4n aikana kumpikin osapuoli yritti hy\xc3\xb6k\xc3\xa4t\xc3\xa4 useaan kertaan tuloksetta. Kello 16 menness\xc3\xa4 kummallakin osapuolella oli noin 18\xc2\xa0000 sotilasta alueella. T\xc3\xa4ll\xc3\xb6in Beauregard m\xc3\xa4\xc3\xa4r\xc3\xa4si koko linjan mittaisen vastahy\xc3\xb6kk\xc3\xa4yksen. Konfederaation joukot huusivat edetess\xc3\xa4\xc3\xa4n (t\xc3\xa4m\xc3\xa4 \xe2\x80\x9drebel yell\xe2\x80\x9d sai my\xc3\xb6hemmin pelottavan maineen Unionin joukkojen keskuudessa). Konfederaation hy\xc3\xb6kk\xc3\xa4ys mursi Unionin linjan, ja Unionin sotilaat pakenivat paniikissa Bull Runin yli. Joen l\xc3\xa4hell\xc3\xa4 oli paljon washingtonilaisia siviilej\xc3\xa4 seuraamassa taistelua, ja my\xc3\xb6s he pakenivat paikalta Konfederaation joukkojen jahdatessa Unionin sotilaita. Sotilaiden lis\xc3\xa4ksi my\xc3\xb6s useat siviilit j\xc3\xa4iv\xc3\xa4t Konfederaation vangeiksi. Vangittujen siviilien joukoissa oli muun muassa New Yorkin kongressiedustaja Alfred Ely, joka oli tullut seuraamaan taistelua New Yorkin 13. jalkav\xc3\xa4kirykmentin mukana.\n_START_SECTION_\nSeuraukset\n_START_PARAGRAPH_\nUnioni menetti taistelussa 2\xc2\xa0896 sotilasta, Konfederaatio 1\xc2\xa0982. Voitostaan huolimatta Konfederaation joukot olivat taistelun j\xc3\xa4ljilt\xc3\xa4 liian hajallaan, jotta ne olisivat voineet ajaa takaa vihollisia, jotka p\xc3\xa4\xc3\xa4siv\xc3\xa4t Washingtoniin seuraavana p\xc3\xa4iv\xc3\xa4n\xc3\xa4. Tappio oli Unionille psykologisesti merkitt\xc3\xa4v\xc3\xa4: taistelun my\xc3\xb6t\xc3\xa4 Unionin haaveet sodan nopeasta lopettamisesta haihtuivat, kun taas Konfederaatiossa alettiin el\xc3\xa4tell\xc3\xa4 toivoja nopeasta voitosta. Pian my\xc3\xb6s Konfederaatiossa kuitenkin ymm\xc3\xa4rrettiin, ett\xc3\xa4 sodasta tulisi pitk\xc3\xa4 ja verinen._NEWLINE_Konfederaation puolella Beauregard, Johnston ja presidentti Jefferson Davis kiisteliv\xc3\xa4t siit\xc3\xa4, kenen syyt\xc3\xa4 takaa-ajon ep\xc3\xa4onnistuminen oli. Taistelua paikan p\xc3\xa4\xc3\xa4ll\xc3\xa4 seurannut Davis nimitti Beauregardin Konfederaation ylip\xc3\xa4\xc3\xa4llik\xc3\xb6ksi. Lis\xc3\xa4ksi taistelun j\xc3\xa4lkeen Unionin ansioitunut kapteeni Francis C. Armstrong loikkasi Konfederaation puolelle, ja h\xc3\xa4net ylennettiin my\xc3\xb6hemmin prikaatikenraaliksi. T\xc3\xa4m\xc3\xa4 teki h\xc3\xa4nest\xc3\xa4 sodan ainoan kummallakin puolella taistelleen korkea-arvoisen upseerin. Unionin puolella Lincoln siirsi McDowellin pois joukkojen johdosta ja m\xc3\xa4\xc3\xa4r\xc3\xa4si uudeksi komentajaksi George B. McClellanin. McClellain koulutti ja uudelleenorganisoi taistelusta selvinneet joukot asettaen ne suojelemaan Washingtonia. Uuden sotajoukon nimeksi tuli my\xc3\xb6hemmin Potomacin armeija._NEWLINE_Unionin puolella taistelleista sotilaista Ambrose E. Burnside ja William T. Sherman nousivat my\xc3\xb6hemmin korkea-arvoisiksi komentajiksi, Konfederaation puolella taas Jeb Stuart, Wade Hampton ja Thomas Jackson. Jackson sai taistelusta lempinimens\xc3\xa4 \xe2\x80\x9dStonewall\xe2\x80\x9d (suom. kivimuuri), kun h\xc3\xa4n marssitti joukkonsa Henry House Hillille jumiin j\xc3\xa4\xc3\xa4neiden sotilaiden avuksi ratkaisevalla hetkell\xc3\xa4.'